b"\n_START_ARTICLE_\nFilmografija Britney Spears\n_START_PARAGRAPH_\nBritney Spears je s svojo igralsko kariero pri\xc4\x8dela v televizijski seriji The Mickey Mouse Club leta 1991. Od takrat je postala zelo uspe\xc5\xa1na glasbenica, zaigrala pa je tudi v filmu Ve\xc4\x8d kot dekle (2002), dveh dokumentarnih filmih in resni\xc4\x8dnostni seriji, poleg tega pa se je pojavila tudi v \xc5\xa1tevilnih televizijskih serijah, reklamah in filmih.\n_START_SECTION_\nTelevizija in filmi\n_START_PARAGRAPH_\nPri osmih letih je Britney Spears od\xc5\xa1la na avdicijo za Disney Channelovo televizijsko serijo The New Mickey Mouse Club. Producenti serije so ji dejali, da je premlada, da bi zaigrala v seriji, vendar se je z enajstimi leti vrnila na avdicijo v Lakelandu, Florida. Leta 1999 je kot ona sama zaigrala v serijah The Famous Jett Jackson in Sabrina, najstni\xc5\xa1ka \xc4\x8darovnica; v obeh serijah je nastopala tudi kot glasbenica. Leta 2000 se je pojavila v filmu Trdno v sedlu kot stevardesa in gostovalno zaigrala v epizodi\xc2\xa0\xc2\xbbThe Mansion Family\xc2\xab\xc2\xa0serije Simpsonovi, kjer je nastopila oble\xc4\x8dena kot katoli\xc5\xa1ka \xc5\xa1olarka, podobno kot v videospotu za pesem\xc2\xa0\xc2\xbb...Baby One More Time\xc2\xab. Istega leta je zaigrala tudi v seriji Invader Zim. Po njeni knjigi, A Mother's Gift, so posneli tudi televizijski film za kanal ABC Family, naslovljen kot Brave New Girl. Britney Spears je film producirala. Po cameo pojavu v filmu Austin Powers v Zlatoti\xc4\x8du je zaigrala glavno vlogo v filmu Ve\xc4\x8d kot dekle (2002). Film je bil ocenjen z oceno PG-13 (nekateri deli tega filma morda niso primerni za otroke pod trinajstim letom starosti), in sicer zaradi seksualnih prizorov in pitja najstnikov, vklju\xc4\x8denih v film. Po svetu je film zaslu\xc5\xbeil 61.141.030 $, kritiki pa so mu dodelili me\xc5\xa1ane do negativne ocene. Decembra 2002 je izdala dokumentarni film Stages: Three Days in Mexico, ki je vklju\xc4\x8deval tudi knjigo s fotografijami, Stages o dveh koncertih v Mehiki, prirejenih v sklopu njene turneje Dream Within a Dream Tour._NEWLINE_Njen prvi resni\xc4\x8dnostni \xc5\xa1ov, Britney & Kevin: Chaotic, so prvi\xc4\x8d predvajali 15. maja 2005 na kanalu UPN. Serija sledi Britney Spears med spoznavanjem Kevina Federlinea ter dokumentira njuno razmerje in poroko. Ve\xc4\x8dino serije sestavljajo videi, posneti doma in intervjuji, ki so jih posneli nekaj mesecev pozneje. Serijo so kritiki sprejeli me\xc5\xa1ano. Prvo epizodo si je ogledalo 3,7 milijona gledalcev, kar je bilo skoraj dvakrat toliko, kolikor jih zbere povpre\xc4\x8dna serija, predvajana na kanalu UPN. Leta 2006 je Britney Spears kot zaprta homoseksualka gostovalno zaigrala v seriji Will & Grace, natan\xc4\x8dneje v epizodi\xc2\xa0\xc2\xbbBuy, Buy Baby\xc2\xab. Dve leti kasneje se je pojavila v CBS-jevi televizijski seriji Kako sem spoznal vajino mamo, kjer je v epizodi\xc2\xa0\xc2\xbbTen Sessions\xc2\xab\xc2\xa0zaigrala receptorko. Za nastop je prejela v glavnem pozitivne ocene, tako kot epizoda sama. Britney Spears je maja 2008 ponovno zaigrala v seriji Kako sem spoznal vajino mamo, natan\xc4\x8dneje v epizodi\xc2\xa0\xc2\xbbEverything Must Go\xc2\xab, kjer je ponovno zaigrala receptorko, zgodba pa je ostala odprta, zaradi \xc4\x8desar je precej verjetno, da bo v seriji \xc5\xa1e zaigrala. Novembra 2008 so za\xc4\x8deli snemati dokumentarni film Britney: For the Record, ki ga je re\xc5\xbeiral Phil Griffin in se je premierno predvajal na MTV-ju, ki je dokumentiral njeno vrnitev v glasbeno industrijo s svojim \xc5\xa1estim glasbenim albumom, Circus.\n_START_SECTION_\nFilmografija\n_START_PARAGRAPH_\nTa seznam je kronolo\xc5\xa1ki \xe2\x80\x93 vsebuje televizijske serije in filme, v katerih se je pojavila Britney Spears."